b'\n_START_ARTICLE_\nHeikki Saari (saarnaaja)\n_START_PARAGRAPH_\nJuho Henrik "Heikki" Saari (1906\xe2\x80\x931987) oli suomalainen vanhoillislestadiolainen saarnaaja, joka toimi saarnaajana l\xc3\xa4hes 60 vuotta. H\xc3\xa4n oli voimakas vaikuttajayksil\xc3\xb6 vanhoillislestadiolaisuuden piiriss\xc3\xa4, miss\xc3\xa4 h\xc3\xa4n toimi johtoteht\xc3\xa4viss\xc3\xa4 ja edusti jyrkk\xc3\xa4\xc3\xa4 maallikkolinjaa. Heikki oli ristim\xc3\xa4nimelt\xc3\xa4\xc3\xa4n Juho Henrik, mutta h\xc3\xa4n k\xc3\xa4ytti nimen\xc3\xa4\xc3\xa4n Heikki\xc3\xa4.  _NEWLINE_Heikki Saari oli kotoisin Alavieskasta Someronkyl\xc3\xa4st\xc3\xa4, mutta muutti sielt\xc3\xa4 vuonna 1967 Ylivieskaan, jossa asui loppuel\xc3\xa4m\xc3\xa4ns\xc3\xa4. H\xc3\xa4n kuului Suomen rauhanyhdistysten keskusyhdistyksen (SRK) johtokuntaan ja ty\xc3\xb6valiokuntaan, Ylivieskan rauhanyhdistyksen johtokuntaan sek\xc3\xa4 Ylivieskan kirkkovaltuustoon. Vanhoillislestadiolaisten puhujaksi Heikki Saari asetettiin Alavieskassa 1920-luvulla miss\xc3\xa4 teht\xc3\xa4viss\xc3\xa4 h\xc3\xa4n toimi vuoteen 1979 saakka, jolloin h\xc3\xa4net asetettiin puhujakieltoon kososlaisuutta vastaan k\xc3\xa4ydyiss\xc3\xa4 hoitokokouksissa. H\xc3\xa4n edusti opilliselta kannaltaan jyrkk\xc3\xa4\xc3\xa4 maallikkolinjaa lestadiolaisuuden vuoden 1960\xe2\x80\x931961 hajaannuksessa, jossa h\xc3\xa4n oli voimahahmo. Lauri Pietil\xc3\xa4n mukaan h\xc3\xa4n oli voimahahmo my\xc3\xb6s Yhdysvalloissa k\xc3\xa4ydyiss\xc3\xa4 neuvotteluissa, joiden tuloksena osaa amerikkalaisista lestadiolaisista alettiin nimitt\xc3\xa4\xc3\xa4 t\xc3\xb6r\xc3\xb6l\xc3\xa4l\xc3\xa4isiksi. Heikki Saari johti SRK:n johtokunnan j\xc3\xa4senen rovasti Paavo Sillanp\xc3\xa4\xc3\xa4n mukaan h\xc3\xa4nen viisi vuotta kest\xc3\xa4neit\xc3\xa4 ja erottamiseen johtaneita \xe2\x80\x9dkorjaustoimenpiteit\xc3\xa4\xc3\xa4n\xe2\x80\x9d eli hoitokokouksia. Saari oli sakramenttikomitean j\xc3\xa4sen. H\xc3\xa4n kuului my\xc3\xb6s P\xc3\xa4iv\xc3\xa4miehen vuonna 1954 perustettuun toimitusvaliokuntaan, jonka teht\xc3\xa4v\xc3\xa4n\xc3\xa4 oli tukea ja avustaa toimittajaa ja valvoa lehden sis\xc3\xa4lt\xc3\xb6\xc3\xa4. Saari liikkui laajasti ymp\xc3\xa4ri Suomea ja teki saarnamatkan my\xc3\xb6s Amerikkaan. H\xc3\xa4n osallistui my\xc3\xb6s vaimonsa Olgan ja Eino Kimpim\xc3\xa4en kanssa Raittiusyhdistys Neliapilan toimintaan auttamalla sen johtajaa Artturi J\xc3\xa4ms\xc3\xa8ni\xc3\xa4 ker\xc3\xa4\xc3\xa4m\xc3\xa4\xc3\xa4n vaalipuhujien joukkoa. Lauri Pietil\xc3\xa4n mukaan Heikki Saari oli 1970-luvun SRK:n opetuksen p\xc3\xa4\xc3\xa4arkkitehti.\n_START_SECTION_\nKritiikki\n_START_PARAGRAPH_\nProfessori Jouko Talosen mukaan Heikki Saaren Vanhan testamentin tulkinta sis\xc3\xa4lsi omituisia selityksi\xc3\xa4, joiden avulla voitiin perustella jyrkk\xc3\xa4\xc3\xa4 eksklusivismia ja hoitokokouksissa harjoitettua "sielunhoitoa". Talosen mukaan vanhan testamentin mielivaltaista tulkintaa esiintyi SRK-vanhoillisuudessa erityisesti vuosina 1960-1979.'